CELEX: 62018TN0591
Language: mt
Date: 2018-10-02 00:00:00
Title: Kawża T-591/18: Rikors ippreżentat fit-2 ta’ Ottubru 2018 – ZD vs Il-Parlament

26.11.2018   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 427/97
            
         
      Rikors ippreżentat fit-2 ta’ Ottubru 2018 – ZD vs Il-Parlament
      (Kawża T-591/18)
      (2018/C 427/128)
      Lingwa tal-kawża: il-Franċiż
      
         Partijiet
      
      
         Rikorrenti: ZD (rappreżentant: S. Pappas, avukat)
      
         Konvenut: Il-Parlament Ewropew
      
         Talbiet
      
      Ir-rikorrenti titlob li l-Qorti Ġenerali jogħġobha:
      
                  —
               
               
                  tannulla d-deċiżjoni li permezz tagħha tiġi sospiża mill-funzjonijiet tagħha;
               
            
                  —
               
               
                  tikkundanna lill-konvenut għall-ispejjeż.
               
            
         Motivi u argumenti prinċipali
      
      Insostenn tar-rikors tagħha, ir-rikorrenti tinvoka erba’ motivi.
      
                  1.
               
               
                  L-ewwel motiv, ibbażat fuq il-ksur tad-drittijiet tad-difiża u tal-prinċipju ta’ amministrazzjoni tajba inkwantu l-amministrazzjoni ma pproċedietx għas-smigħ tagħha qabel ma ngħatat id-deċiżjoni, meta kien ikun possibbli li jsir smigħ mingħajr preġudizzju għall-interess sew tal-investigazzjoni u kif ukoll tas-servizz.
               
            
                  2.
               
               
                  It-tieni motiv, ibbażat fuq il-ksur tal-obbligu ta’ motivazzjoni inkwantu l-allegazzjoni ta’ żball gravi li fuqha hija bbażata d-deċiżjoni kkontestata hija lakonika, vaga u ma hija la ġġustifikata, u lanqas issostanzjata permezz ta’ elementi preċiżi li joħorġu fid-dawl l-eżistenza ta’ suspetti suffiċjenti li jkunu jistgħu jwasslu għall-konklużjoni li r-rikorrenti wettqet nuqqasijiet fl-obbligi tagħha taħt ir-Regolamenti tal-Persunal.
               
            
                  3.
               
               
                  It-tielet motiv, ibbażat fuq il-ksur tal-prinċipju ta’ proporzjonalità minħabba l-fatt li l-amministrazzjoni setgħet adottat miżuri inqas severi filwaqt li tiżgura l-ħtiġijiet tal-investigazzjoni.
               
            
                  4.
               
               
                  Ir-raba’ motiv, ibbażat fuq il-ksur tad-dmir ta’ premura inkwantu, minn naħa, l-amministrazzjoni ma bbilanċjatx l-interessi tar-rikorrenti ma’ dawk tas-servizz, u b’mod partikolari l-fatt li r-rikorrenti ilha ħmistax-il sena taħdem il-Parlament, għandha relazzjonijiet eċċellenti mas-superjuri ġerarkiċi tagħha u tagħti prova ta’ rapporti ta’ evalwazzjoni tajbin ħafna, u, min-naħa l-oħra, li din id-deċiżjoni li ġiet immedjatizzata malajr tippreġudika l-personalità u r-reputazzjoni tagħha.